William Alexander Morgan

William Alexander Morgan a l'era nà ant l'Ohio dël 1928, fieul d'un dirigent ëd le suranse.
Apress esse stàit giovo esplorator, a l'é dventà n'adolessent ch'a scapava da ca, an fasend dij cit travajòt.
A disdeut agn a l'é anrolasse ant l'armada, argionzend le fòrse d'ocupassion ant ël Giapon.
Condanà për indissiplin-a, a l'é fasse doi agn ëd përzon militar.

Rintrà ant jë Stat Unì, a l'ha ancaminà a fé dij tràfich d'arme destinà ai ribej cuban ëd Castro.
Durant un viage a Cuba a l'é gionzusse ai combatiment, sota 'l comand d'Eloy Gutierrez Menoyo.
A l'ha ëdcò marià na guerijera, Olga, dont a l'ha avù doe masnà.

William Morgan a l'é stàit l'ùnich nen cuban, ansema a Ernesto Che Guevara, a oten-e ël gré ëd comandant ëd la guerija; a l'era ciamà ël comandante yanqui.
Apress la vitòria a l'ha pijà ël comand dj'arvolussionari a Cienfuegos, peui a l'é dedicasse a l'anlevament ëd le ran-e.

Comsëssìa, Morgan a stërmava pa soa oposission ai comunista.
Sòn a l'ha mnalo a esse fusilià dal regim, apress un process somari, a j'11 ëd mars 1961 ant la fortëssa colonial ëd La Cabaña, dzorastanta l'ansen ëd L'Avan-a.

Morgan, Williamalexander